|  |
| --- |
| **Invitation til netværk om rekruttering og henvisning til rygestop ved hjælp af metoden Very Brief Advice** |

Det Sektorfri Forebyggelseslaboratorium og Sundhedsstyrelsen vil gerne invitere til deltagelse i et netværk om erfaringer med udbredelse, samarbejde og evaluering af metoden Very Brief Advice (VBA) på tværs af sygehuse og kommuner. Erfaringer fra ind- og udland peger på, at VBA kan være en effektiv måde at rekruttere og henvise til rygestop på. Danske Regioner har i forebyggelsesudspillet ”Sundhed for livet” beskrevet, at de, ved hjælp af implementering af VBA, vil sikre, at flere relevante patienter tilbydes rygestop. KL har i forebyggelsesudspillet ”Forebyggelse for fremtiden” fokus på prioritering af rygestop. Samtidig har de fleste nye sundhedsaftaler fokus på at nedbringe andelen af rygere; blandt andet ved udbredelse af VBA, og nogle regioner har lavet en strategi for udbredelse af metoden og mange hospitaler er i gang og har allerede høstet gode erfaringer.

Formålet med at starte et netværk om VBA er, at deltagerne kan udveksle erfaringer om implementering af VBA samt om henvisningssamarbejdet mellem region og kommuner. Samtidig er det formålet at arbejde med evaluering med henblik på at styrke viden om anvendelse af VBA i en dansk kontekst.

Vi forestiller os, at netværket skal bestå af én til to repræsentanter fra hver af de fem regioner, én til to kommuner fra hver region, Danske Regioner, KL’s Center for Forebyggelse i Praksis, Forebyggelseslaboratoriet og Sundhedsstyrelsen. Deltagerkredsen må gerne være medarbejdere med kendskab til sygehuse og kommuners rygestop og henvisningssamarbejde. Som deltager skal man både kunne se sig selv bidrage med og drage nytte af andres erfaringer.

Netværksmøderne faciliteres i et samarbejde mellem Forebyggelseslaboratoriet og Sundhedsstyrelsen. Vi forestiller os en række halvdags-møder, som kan foregå på skift i de forskellige regioner. Hvor mange der er behov for, skal vi sammen finde ud af. Møderne skal tage udgangspunkt i de udfordringer, der er i arbejdet med udbredelse af VBA. Det kan eksempelvis omhandle eksisterende materialer anvendt på sygehusene, organisationers parathed til at implementere VBA, samarbejde mellem regioner og kommuner om henvisningsstruktur og opfølgning og evaluering af VBA.

Med venlig hilsen

Ulla Toft Trine Wulff Larsen

Forebyggelseslaboratoriet Sundhedsstyrelsen